Rikunarita-ORG/Wikinium huggingface dataset:
# Car Xiaoming od Sjevernog Weija

| **(Bei) Wei Xiaomingdi** ((北)魏孝明帝)
 |
| --- |
| Porodično ime: | Yuan (元, yuán)
 |
| Osobno ime: | Xu (詡, xǔ)
 |
| Hramsko ime: | Suzong (肅宗, sù zōng)
 |
| Posthumno ime: | Xiaoming (孝明, xiào míng), doslovno: "sinovljevski i razumijevajući"
 |

**Car Xiaoming od Sjevernog Weija** ((北)魏孝明帝) (510 – 31. mart 528), osobno ime **Yuan Xu** (元詡), bio je car kineske/Xianbei države/dinastije Sjeverni Wei. Bio je sin Xuawua, a oca je naslijedio godine 515. kada mu je bilo tek pet godina. Zbog mladosti je vlast kao regentica preuzela njegova majka Hu. Nju je, pak, svrgnuo službenik Yuan Cha koji je 520. preuzeo mjesto regenta, ali se 525. Hu kontra-pučem vratila na vlast. Vladavina oba regenta su obilježila rastuća korupcija i rasipništvo državne uprave, što je posebno pogodilo siromašne seljake, te izazvalo niz seljačkih ustanaka. Godine 528. je 18-godišnji Xiaoming, u nastojanju da svrgne majku, skovao zavjeru sa generalom Erzhu Rongom kako bi likvidirao majčinog moćnog ljubavnika Zheng Yana (鄭儼). Hu je, međutim, doznala za zavjeru i dala otrovati sina. Na njegovo mjesto je postavljen rođak Yuan Zhao. Međutim, Erzhu Rongove trupe su svejedno zauzele prijestolnicu, svrgnule Hu, čime je zadan udarac carskoj vlasti od kojih se ona nije oporavila te za nekoliko godina dovela do podjele države na Zapadni i Istočni Wei.

| Kraljevske titule
 |
| --- |
| Prethodi:  **Car Xuanwu od Sjevernog Weija**  |  **car Sjevernog Weija**  515–528
 | Slijedi:  **Yuan Zhao**  |

## Reference
# Carica majka

**Carica majka** (kineski: 皇太后; kineski pinyin: *Húang Tài Hòu*, korejski izgovor: Hwang Tae Hu, japanski izgovor: Kōtaigō, vijetnamki izgovor: Hoàng Thái Hậu) je titula koju su nosile majke kineskog, korejskog, japanskog ili vijetnamskog cara. Titulu su ponekad nosile i bake careva, odnosno dolaskom nove generacije careva bi dobile titulu velika carica majka. U mnogim slučajevima su služile kao regentice malodobnim carevima, a često su u kineskoj historiji dugo vremena zadržavale uticaj na punoljetne careve, a što je, po tradicionalnom tumačenju, bilo uzrokom nestabilnosti.

Uz to je vezana i titula "carica udovica" koju su koristile supruge preminulih careva Rusije ili rimsko-njemačkih careva.

## Povezano

* Kraljica udovica
* Valide sultan

## Literatura

* Ponsonby-Fane, Richard Arthur Brabazon. (1959). *The Imperial House of Japan.* Kyoto: Ponsonby Memorial Society. OCLC 194887
# Yuan Cha

**Yuan Cha** (元叉) (? -525), kurtoazno ime **Bojun** (伯雋), nadimak **Yecha** (夜叉), bio je službenik na dvoru kineske/Xianbei dinastije Sjeverni Wei, koji je od 520. do 525. vladao kao regent malodobnom caru caru Xiaomingu. Bio je u dalekom srodstvu sa carem Daowuom, osnivačem dinastije, a u službi je napredovao zahvaljujući braku sa sestrom carice majke Hu, koja je nakon muževe smrti vladala kao regentica. Nakon što je došao u sukob sa caričinim ljubavnikom Yuan Yijem (元懌), godine 520. je organizirao puč prilikom koga je Yuan Yi ubijen, a carica majka stavljena u kućni pritvor. Njegova petogodišnja vladavina je, pak, obilježena korupcijom i nesposobnošću, a što se odrazilo kroz niz vojničkih i seljačkih ustanaka. Carica majka Hu je iskoristila priliku da 525. organizira kontra-puč prilikom koga je Yuan Cha svrgnut. Ispočetka ga je mislila zadržati na životu, ali Yuan Chaova nepopularnost ju je prisilila da naredi Yuan Chaovo pogubljenje.
# Yuwen Hu

**Yuwen Hu** (宇文護) (513–572), poznat i po tituli**Sabao** (薩保, iskvareni kineski oblik sogdijanske riječi *sartpāw “vođa karavana”*, također korišten i za sogdijanske vjerske vođe), formalno **Vojvoda Dang od Jina** (晉蕩公), bio je regent Xianbei dinastije Sjeverni Zhou u Kini. Na vlast je došao kao nećak Yuwen Taija, vrhovnog komandanta vojske i de facto vladar države Zapadni Wei. Nakon Yuwen Taijeve smrti 556. godine je postao skrbnik Yuwen Taijevog sina Yuwen Juea. Sljedeće godine je prisilio cara Gonga da Yuwen Jueu (car Xiaomin) prepusti prijestolje čime je uspostavljena nova dinastija Sjeverni Zhou. Yuwen Hu je međutim nastavio dominirati dvorom, ali se mladi car sa time nije htio pomiriti; kada je iste godine pokušao preuzeti vlast, Yuwen Hu ga je dao ubiti i zamijeniti drugim Yuwen Taijevim sinom - carem Mingom. Godine 560. je, pak, dao otrovati cara Minga te na prijestolje postavio još jednog Yuwen Taijevog sina - cara Wu. Godine 572. ga je, pak, car Wu doveo u zasjedu i ubio te tako osobno preuzeo vlast.

## Napomene
# Car Gong od Zapadnog Weija

| **(Xi) Wei Gongdi** ((西)魏恭帝)
 |
| --- |
| Porodično ime: | Izvorno Yuan (元, yuán), kasnije Tuoba (拓拔, tuò bá) (promjena 554)
 |
| Osobno ime: | Kuo (廓, kuò)
 |
| Posthumno ime: | Gong (恭, gōng), doslovno: "poštujući"
 |

**Car Gong od Zapadnog Weija** ((西)魏恭帝) (537–557), osobno ime po rođenju **Yuan Kuo** (元廓), kasnije promijenjeno u **Tuoba Kuo** (拓拔廓), bio je posljednji car kineske/Xianbei države Zapadni Wei—jedne od dviju nasljednica države Sjeverni Wei. Bio je sin cara Wena. Carem je postao godine 554. nakon što mu je stariji brat car Fei svrgnut od strane generala i de *facto* vlastodršca Yuwen Taija. Car Gong nije imao nikakvu stvarnu vlast i tako je ostalo nakon Yuwen Taijeve smrti 556. Njega je naslijedio nećak Yuwen Hu, koji je, služeći kao skrbnik Yuwen Taijevom sinu Yuwen Jueu, sljedeće godine prisilio cara Gonga da abdicira u korist Yuwen Juea, koji je preuzeo prijestolje kao car Xiaomin, započevši dinastiju Sjeverni Zhou. Iste godine je bivši car Gong ubijen, čime je ugašena dinastija Zapadni Wei. S obzirom da je država Wei nakratko nadživjela suparničku državu Istočni Wei, car Gong se ponekad smatra i posljednjim vladarom države Sjeverni Wei.

## Preci

## Reference

| Kineska carska porodica
 |
| --- |
| Prethodi: **Car Fei od Zapadnog Weija** | **car Sjevernog Weija (Zapadni)** 554–556
 | **dinastija završena** |
| **car Kine (Zapadna)** 554–556
 | Slijedi: **Emperor Xiaomin of Northern Zhou** |
# Car Xiaomin od Sjevernog Zhoua

| **(Bei) Zhou Xiaomindi** ((北)周孝閔帝)
 |
| --- |
| Porodično ime: | Yuwen (宇文, yǔ wén)
 |
| Osobno ime: | Jue (覺, jué)
 |
| Posthumno ime: | Xiaomin (孝閔, xiào mǐn), doslovno: "sinovljevski i oprezni"
 |

**Car Xiaomin od Sjevernog Zhoua** ((北)周孝閔帝) (542–557), osobno ime **Yuwen Jue** (宇文覺), nadimak **Tuoluoni** (陀羅尼), bio je car i nominalni osnivač kineske/Xianbei dinastije Sjeverni Zhou (iako je koristio titulu "Nebeski princ" (*Tian Wang*). Bio je mlađi sin Yuwen Taija, generala koji je bio *de facto* vladar države Zapadni Wei, te bio određen za Yuwen Taijevog nasljednika. Godine 556. mu je otac umro, a rođak Yuwen Hu postao njegov skrbnik. U proljeće 557. je Yuwen Hu cara Gonga, nominalnog vladara, prisilio da abdicira u korist Yuwen Juea, koji je kao car Xiaomin formalno započeo dinastiju Sjeverni Zhou. Mladom caru se, međutim, nije sviđalo biti marionetom svog rođaka, te je skovao zavjeru za likvidaciju Yuwen Hua. On je na to reagirao njegovim svrgavanjem; na carsko prijestolje je postavljen njegov stariji brat Yuwen Yu (kao car Ming). Nešto kasnije je Yuwen Hu dao Yuwen Juea pogubiti.

| Kineska carska porodica
 |
| --- |
| **Nova dinastija** | **Car Sjevernog Zhoua** 557
 | Slijedi: **Car Ming od Sjevernog Zhoua** |
| Prethodi: **Car Gong od Zapadnog Weija** | **car Kine (Zapadna)** 557
 |
# Car Wu od Sjevernog Zhoua

|  |
| --- |
|  |
| **(Bei) Zhou Wudi** ((北)周武帝)
 |
| Porodično ime: | Yuwen (宇文, yǔ wén)
 |
| Osobno ime: | Yong (邕, yōng)
 |
| Hramsko ime: | Gaozu (高祖, gāo zǔ)
 |
| Posthumno ime: | Wu (武, wǔ) doslovno: "ratnički"
 |

**Car Wu od Sjevernog Zhoua** ((北)周武帝) (543–578), osobno ime **Yuwen Yong** (宇文邕), nadimak **Miluotu** (禰羅突) je bio car kineske/Xianbei dinastije Sjeverni Zhou. Bio je sin generala Yuwen Taija, koji je bio de facto vladar države Zapadni Wei. Nakon očeve smrti 556. je vlast preuzeo njegov rođak Yuwen Hu, koji je njegovu stariju braću Yuwen Juea i Yuwen Yua učinio carevima nove dinastije Sjeverni Zhoua, ali ih i ubio čim je posumnjao da žele preuzeti stvarnu vlast. Godine 560. je tako Yuwen Yong došao na njihovo mjesto. Izvukavši pouke iz sudbine svoje braće, car Wu se nije miješao u državne poslove, stvorivši reputaciju šutljivog i povučenog vladara. U stvarnosti je strpljivo čekao priliku za akciju protiv Yuwen Hua, koja je došla godine 572. Tada je namamio Yuwen Hua u carsku palaču i uz pomoć svojih sljedbenika mučki ga ubio. Potom je preuzeo stvarnu vlast i u sljedećih šest godina se iskazao kao veoma sposoban vladar, ojačavši državu Sjeverni Zhou u vojnom pogledu. Godine 574. je u carskoj palači organizirao veliku debatu između konfucijanskih, taoističkih i budističkih učenjaka o tome koja je od njihovih filozofija superiornija; na njoj su ga najviše impresionirali konfucijanci te je stoga naredio da ostala dva učenja zabrane. To je dovelo do progona budista u državi Sjeverni Zhou, kasnije poznatih kao druga od Tri katastrofe Wua. Godine 577. je pokrenuo veliki pohod protiv suparničke države Sjeverni Qi koju je pokorio, te je tako nakon nepuna pola vijeka Sjeverna Kina ponovno ujedinjena pod vlašću jednog vladara. Car Wu, međutim, nije imao prilike uživati u tom trijumfu; sljedeće godine je umro, a naslijedio ga je njegov mentalno nestabilni sin Xuan zbog koga će dinastija propasti godine 581. te je zamijeniti dinastija Sui, koju je osnovao Wuov suradnik Yang Jian.

Car Wu je bio poznat kao strastveni igrač kineskog šaha, kome je posvetio traktat *Xiang Jing*, jednog od klasičnih djela kineske književnosti.

Njegov grob je otkriven 1996, genetička studija objavljena 2024. je omogućila rekonstrukciju njegovog izgleda: crna kosa, smeđe oči, tamna do prijelazna koža, crte lica karakteristične za sjeverne i istočne Azijce. Pronađen je uvećan rizik od moždanog udara, što sa historijskim zabilješkama (afazija, spušteni kapci, čudan hod) sugerira da je to bio uzrok prerane smrti u 36. godini.

| Kraljevske titule
 |
| --- |
| Prethodi: **Car Ming od Sjevernog Zhoua** | **car Sjevernog Zhoua** 560–578
 | Slijedi: **Car Xuan od Sjevernog Zhoua** |
| **car Kine (Zapadna)** 560–578
 |
| Prethodi: **Gao Yanzong od Sjevernog Qija** | **car Kine (Shanxi)** 577–578
 |
| Prethodi: **Gao Heng od Sjevernog Qija** | **car Kine (Sjeverna/Centralna)** 577–578
 |
# Car Jing od Lianga

| Car Jing od Lianga
 |
| --- |
| Rođenje i smrt: | 543–5. maj 558
 |
| Osobno ime: | Fāngzhì (方智)
 |
| Datumi vladavine: | 1. novembar 555–16. novembar 557
 |
| Dinastija: | Dinastija Liang
 |
| Posthumno ime: (puno)  | Jìng (敬), "pozoran"
 |

**Car Jing od Lianga** (梁敬帝) (543–558), osobno ime **Xiao Fangzhi** (蕭方智), kurtoazno ime **Huixiang** (慧相), nadimak **Fazhen** (法真), bio je posljednji car južne kineske dinastije Liang. Bio je posljednji preživjeli sin cara Yuana, poginulog u sukobu s državom Zapadni Wei. General Chen Baxian ga je 555. proglasio za cara, ali već nakon dvije godine ga je prisilio na abdikaciju te preuzeo vlast kao car Wu, osnovavši dinastiju Chen. Godine 558. ga je Chen Baxian dao pogubiti.

## Reference

* *Knjiga Lianga*, vol. 6.
* *Historija Južnih dinastija*, vol. 8.
* *Zizhi Tongjian*, vols. 164, 165, 166, 167.

| Kraljevske titule
 |
| --- |
| Prethodi: **Xiao Yuanming (markiz od Zhenyanga)** | **car dinastije Liang (Istočna)** 555–557
 | Slijedi: **Xiao Zhuang (Princ od Yongjije)** |
| **car Kine (Južna)** 555–557
 |
| **car Kine (Jugoistočna)** 555–557
 | Slijedi: **Car Wu od Chena** |
# Chen Chang

**Chen Chang** (陳昌) (537–560), kurtoazno ime **Jingye** (敬業), formalno **Princ Xian od Hengyanga** (衡陽獻王), bio je carski princ iz kineske dinastije Chen. Bio je šesti po redu i jedini preživjeli sin njenog osnivača [[Car Wu od Chena|cara Wu]a] (Chen Baxian). Prije nego što je mogao stupiti na prijestolje je zarobljen od strane trupa države Zapadni Wei, koje su ga, isto kao i njena država-nasljednica Sjeverni Zhou, držale kao taoca. Nakon što je godine 559. njegov otac umro, umjesto njega je prijestolje zauzeo njegov rođak Chen Qian (car Wen). Sjeverni Zhou je konačno pristao pustiti Chena iz zatočeništva godinu dana kasnije. Novi car, s obzirom da mu je Chen Chang slao neuljudna pisma, je zaključio kako namjerava preuzeti prijestolje, te je poslao svog vjernog generala Hou Andua da postane njegova pratnja. On je pak Chen Changa bacio u rijeku Yangtze, gdje se utopio.
# Car Taiwu od Sjevernog Weija

| Car Taiwu od Sjevernog Weija
 |
| --- |
| Rođenje i smrt: | 408–11. mart 452
 |
| Ime porodice: | Tuòbá (拓拔)
 |
| Osobno ime: | Táo (燾)
 |
| Datumi vladavine: | 16. januar 424–11. mart 452
 |
| Dinastija: | Sjeverni Wei
 |
| Hramsko ime: | Shìzǔ (世祖)
 |
| Posthumno ime: (puno)  | Car Tàiwǔ (太武皇帝) ("veliki i ratnički car")
 |

**Car Taiwu od Sjevernog Weija** ((北)魏太武帝) (408–452), osobno ime **Tuoba Tao** (拓拔燾), nadimak **Foli** (佛貍), bio je car Kine, odnosno vladar kineske/Xianbei države Sjeverni Wei. Bio je sin cara Mingyuana, a na prijestolje došao 424. Pokazao se kao vojnički sposobni vladar, koji se uspješno odupro napadima suparničke južnokineske dinastije Liu Song pod carem Wenom, te pokorio države Xia, Sjeverni Yan, i, konačno, Sjeverni Liang čime je 439. konačno ujedinjena sjeverna Kina, okončan period Šesnaest Kraljevstava i započeo period Sjevernih dinastija. Pod uticajem svog premijera Cui Haoa je bio pobožni taoist te je budizam, koji se u njegovo vrijeme širio sjevernom Kinom, smatrao opasnošću pod državu. Godine 444. je tako pod Cui Haovim uticajem pokrenuo veliku kampanju istrebljenja budista na područjima pod svojom vlašću, koju će kineski budisti kasnije nazvati prvom od Tri katastrofe Wua. Pred kraj vladavine je narod postao iscrpljen njegovim ratovima sa Liu Songom, a nezadovoljstvo se prenijelo i na dvor. Tamo je godine 452. ubio dvorski eunuh Zong Ai organizirao puč u kome je car Taiwu ubijen. Zong Ai je nakratko na vlast doveo njegovog sina Tuoba Yua, ali je i on ubrzo ubijen. Tek nakon Zong Aijevog ubistva je na prijestolje došao legitimni vladar u obliku Taiwujevog unuka Tuoba Juna koji će vladati kao car Wencheng.

| Kraljevske titule
 |
| --- |
| Prethodi: **car Mingyuan od Sjevernog Weija** | **car Sjevernog Weija** 424–452
 | Slijedi: **Tuoba Yu** |
| **car Kine (sjeverna)** 424–452
 |
| Prethodi: **Helian Chang od Xije** | **car Kine (sjeverni Shaanxi)** 427–452
 |
| Prethodi: **Helian Ding od Xije** | **car Kine (Centralni Shaanxi/Istočni Gansu)** 430–452
 |
| Prethodi: **Feng Hong od Sjevernog Yana** | **car Kine (Liaoning)** 436–452
 |
| Prethodi: **Juqu Mujian od Sjevernog Lianga** | **car Kine (Centralni/Zapadni Gansu)** 439–452
 |
| Prethodi: **Murong Muliyan od Tuyuhuna** | **car Kine (Južni Gansu/Istočni Qinghai)** 444–452
 |

## Reference

* *Knjiga Weija*, vol. 4, part 1, part 2.
* *Historija Sjevernih dinastija*, vol. 2.[1] Arhivirano 2008-02-26 na Wayback Machine-u
* *Zizhi Tongjian*, vols. 119, 120, 121, 122, 123, 124, 125, 126.
# Tuoba

**Tuoba** (拓拔; pinyin Tuòbá) ili **T'o-pa** prema Wade-Gilesu je bio klan nomadskog naroda Xianbei na početku 1. milenijuma. Poznat je po tome što je osnovao Državu Dai od 310. do 376. te kinesku Sjevernu dinastiju Wei od 386. do 536. Dok su Xianbei živjeli na području od današnje Mandžurije do Mongolije, klan Tuoba - poznat kao jedan od najvećih kod zapadnih Xianbeija - je uglavnom živio u današnjoj provinciji Shanxi, odnosno područjima zapadno i sjeverno od nje. Kineski vladari su priznali klan Tuoba kao vladare zapadnih Xianbeija (西部大人) te su njihovi podanici ime Tuoba koristili kao prezime.

Na Orhunovom natpisu, odnosno Göktürk jeziku, se za klan Tuoba koristi naziv Tabgač.

## Poglavice klana Tuoba ¹ 219-377 (kao prinčevi od Daija 315-377)

| Posthumno ime/na
 | Kinesko porodično ime/na i osobno ime/na
 | Period vladavine
 | Imena ere ovisno o periodu godina
 |
| --- | --- | --- | --- |
| *Kineska konvencija: porodično ime i osobno ime* |
| Shenyuan 神元 pinyin (py.) shén yuán
 | Tuoba Liwei ³ 拓拔力微 py. Tuòbá Lìwéi
 | 219-277
 | Nije postojalo
 |
| Zhang 章 py. Zhāng
 | Tuoba Xilu 拓拔悉鹿 py. Tuòbá Xīlù
 | 277-286
 | Nije postojalo
 |
| Ping 平 py. Píng
 | Tuoba Chuo 拓拔綽 py. Tuòbá Chuò
 | 286-293
 | Nije postojalo
 |
| Si 思 py. Sī
 | Tuoba Fu 拓拔弗 py. Tuòbá Fú
 | 293-294
 | Nije postojalo
 |
| Zhao 昭 py. Zhāo
 | Tuoba Luguan 拓拔祿官 py. Tuòbá Lùguān
 | 294-307
 | Nije postojalo
 |
| Huan 桓 py. Huán
 | Tuoba Yituo 拓拔猗㐌 py. Tuòbá Yītuō
 | 295-305
 | Nije postojalo
 |
| Mu 穆 py. Mù
 | Tuoba Yilu 拓拔猗盧 py. Tuòbá Yīlú
 | 295-316
 | Nije postojalo
 |
| Nije postojalo
 | Tuoba Pugen 拓拔普根 py. Tuòbá Pǔgēn
 | 316
 | Nije postojalo
 |
| Nije postojalo
 | Tuoba (first name unknown) 拓拔? py. Tuòbá ?
 | 316
 | Nije postojalo
 |
| Pingwen 平文 py. Píngwén
 | Tuoba Yulü py. Tuòbá Yùlǜ
 | 316-321
 | Nije postojalo
 |
| Hui 惠 py. Huì
 | Tuoba Heru 拓拔賀傉 py. Tuòbá Hèrǔ
 | 321-325
 | Nije postojalo
 |
| Yang 煬 py. Yáng
 | Tuoba Hena 拓拔紇那 py. Tuòbá Hénǎ
 | 325-329 and 335-337
 | Nije postojalo
 |
| Lie 烈 py. Liè
 | Tuoba Yihuai 拓拔翳槐 py. Tuòbá Yìhuaí
 | 329-335 and 337-338
 | Nije postojalo
 |
| Zhaocheng 昭成 py. Zhaōchéng
 | Tuoba Shiyijian 拓拔什翼健 py. Tuòbá Shíyìjiàn
 | 338-377
 | Jianguo (建國 py. Jiànguó) 338-377
 |

## Povezano

* Xianbei
* Tabgach
* Sjeverna dinastija Wei
* Dinastija Jin (265-420)
* Historija Kine
* Plemena u kineskoj historiji
* Kineski suveren
# Zong Ai

**Zong Ai** (宗愛) (? -452) je bio eunuh na dvoru kineske/Xianbei dinastije Sjeverni Wei, poznat po tome što je stekao toliku veliu moć i uticaj da je dao likvidirati čak dvojicu njenih careva. O njegovom porijeklu i ranom životu nema skoro nikakvih podataka, osim da je prije stupanja u dvorsku službu bio kastriran za kaznu radi počinjenja nekog prekršaja. Usprkos toga, do godine 451. je napredovao u službi i stekao toliko povjerenje cara Taiwua da ga je uspio okrenuti protiv vlastitog sina i krunskog princa Tuoba Huanga. Mladi se princ zbog straha od Zonga Aijevih spletki razbolio i umro. Sljedeće je godine, pak, car razmišljao o tome da ukloni Zong Aija, ali ga je Zong Ai preduhitrio izvršivši atentat nakon koga je za novog cara postavljen princ Tuoba Yu, ali je stvarnu vlast kao premijer imao Zong Ai. Sedam mjeseci kasnije se i Tuoba Yu pokušao riješiti Zong Aija, ali je i on ubijen. Tada su se, međutim, protiv Zong Aija okrenuli drugi dvorjani i organizirali puč u kome je Zong Ai ubijen. Novim je carem postavljen Tuoba Huangov sin Tuoba Jun, koji će vladati kao car Wencheng.

## Reference

* *Knjiga Weija*, vol. 94.
* *Historija Sjevernih dinastija*, vol. 92.
* *Zizhi Tongjian*, vol. 126.
# Car Wencheng od Sjevernog Weija

| **(Bei) Wei Wenchengdi** ((北)魏文成帝)
 |
| --- |
| Porodično ime: | Tuoba (拓拔; tuò bá)
 |
| Osobno ime: | Jun (濬, jùn)
 |
| Hramsko ime: | Gaozong (高宗, gāo zōng)
 |
| Posthumno ime: | Wencheng (文成, wén chéng), doslovno: "uljudan i uspješan"
 |

**Car Wencheng od Sjevernog Weija** ((北)魏文成帝) (440–465), osobno ime **Tuoba Jun** (拓拔濬), bio je car Kine iz Xianbei dinastije Sjeverni Wei. Bio je unuk cara Taiwua i sin krunskog princa Tuoba Huanga. Otac mu se 451. razbolio i umro mučen optužbama za izdaju od strane moćnog dvorskog eunuha Zong Aija, koji je godine 452. ubio cara Taiwua i postavio Tuoba Junovog strica Tuoba Yua na vlast. Međutim, već iste godine je i Tuoba Yu likvidiran, a zbog čega su se pobunili drugi velikodostojnici, ubili Zong Aija i doveli 12-godišnjeg Tuoba Juna na prijestolje. Prve godine njegove vladavine su obilježile međusobne borbe velikodostojnika za prevlast iz kojih su do 455. kao pobjednici izašli Yuan He i Bulilugu Lu. Nakon toga se politička situacija na dvoru stabilizirala, a car Wencheng se mogao na miru posvetiti državnim poslovima. Bio je poznat po tome što je često volio putovati izvan prijestolnice kako bi se upoznao sa životom svojih podanika i njihovim problemima. Nastojao se okrenuti od ekspanzionističke politike cara Taiwua, te održavati dobre odnose sa susjedima, a kako bi konsolidirao ranije osvojena područja. Također je poduzeo niz pravnih reformi, prvenstveno u smjeru ublažavanja kazni. Bio je gorljivi budist te su pod njegovom vladavinom službeno ukinuti progoni budista koje je započeo car Taiwu. Umro je 465. a naslijedio ga je sin Tuoba Hong koji će vladati kao car Xianwen.

## Reference

* *Knjiga Weija*, vol. 5.
* *Historija Sjevernih dinastija*, vol. 2.[1] Arhivirano 2008-02-26 na Wayback Machine-u
* *Zizhi Tongjian*, vols. 126, 127, 128, 129, 130.

| Kraljevske titule
 |
| --- |
| Prethodi:  **Tuoba Yu**  |  **car Sjevernog Weija**  452–465
 | Slijedi:  **Car Xianwen od Sjevernog Weija**  |
# Erzhu Shilong

**Erzhu Shilong** (爾朱世隆) (500–532), kurtoazno ime **Rongzong** (榮宗), bio je Xiongnu činovnik u službi kineske/Xianbei dinastije Sjeverni Wei. Postao je istaknuta ličnost nakon što je njegov rođak, general Erzhu Rong, svrgnuo caricu majku Hu i na vlast doveo cara Xiaozhuanga. Kada je godine 530. car Xiaozhuang ubio Erzhu Ronga, Erzhu Shilong se priključio članovima svog klana koji su krenuli u protivnapad i svrgnuli Xiaozhuanga; nakon toga je za cara postavljen Jiemin. Međutim, protiv klana Erzhu se brzo, pod parolom osvećivanja Xiaozhungove smrti, pobunio general Gao Huan; nakon što su se protiv Erzhua pobunili i činovnici u carskoj prijestolnici Luoyang, klan je poražen. Erzhu Shilong nije uspio pobjeći iz Luoyanga, te je uhvaćen i pogubljen.
# Yuan Zhao

| **(Bei) Wei Youzhu** ((北)魏幼主)
 |
| --- |
| Porodično ime: | Yuan (元, yuán)
 |
| Osobno ime: | Zhao (釗, zhāo)
 |
| Posthumno ime: | Nema
 |

**Yuan Zhao** (元釗) (526 – 17. maj 528), također poznat i kao**Youzhu** (幼主, doslovno "mladi gospodar"), bio je kratkotrajni car kineske/Xianbei dinastije Sjeverni Wei. Bio je sin Yuan Baohuija (元寶暉), princa od Lintaoa, unuka cara Xiaowena. U vrijeme njegovog rođenja je vladao car Xiaoming. Njega je 528. dala otrovati supruga carica Hu. S obzirom da car nije imao sinova, carica Hu je ispočetka nastojala jednu od njegovih kćeri proglasiti "sinom", ali je, nakon što je prevara razotkrivena, za cara odabran 2-godišnji Yuan Zhao. Njegova vladavina je, pak, bila kratkog vijeka; prijestolnicu Luoyang je zauzela pobunjenička vojska pod Erzhu Rongom te svrgnula cara i caricu majku. Novim je carem proglašen Yuan Ziyou. Carica Hu i bivši car su potom bačeni u Žutu rijeku gdje su se utopili.

| Kraljevske titule
 |
| --- |
| Prethodi:  **Car Xiaoming od Sjevernog Weija**  |  **car Sjevernog Weija**  528
 | Slijedi:  **Car Xiaozhuang od Sjevernog Weija**  |

## Napomene i reference

* *Zizhi Tongjian*, vol. 152.
# Erzhu Zhao

**Erzhu Zhao** (爾朱兆) (? - 533), kurtoazno ime **Wanren** (萬仁), bio je kineski vojskovođa u službi dinastije Sjeverni Wei. Rodom je bio Xiongnu i nećak generala Erzhu Ronga, koji se 529. nametnuo kao *de facto* vladar države. Erzhu Zhao se istakao u gušenju pobune pretendenta Yuan Haoa. Kada je Erzhu Rong 530. ubijen od strane cara Xiaozhuanga, zajedno sa svojim rođakom Erzhu Shilongom je digao ustanak u kome je car Xiaozhuang poražen, zarobljen i na kraju zadavljen, a princ Yuan Ye proglašen novim carem. 531. je za novog cara proglasio princa Yuan Gonga, smatrajući da on ima bolje osnove za nasljedstvo. U ljeto iste godine je protiv klana Erzhu ustanak digao general Gao Huan. U njemu je klan Erzhu poražen, a Erzhu Zhao je pobjegao u planine gdje je izvršio samoubistvo vješanjem.
# Car Wucheng od Sjevernog Qija

| **(Bei) Qi Wuchengdi** ((北)齊武成帝)
 |
| --- |
| Porodično ime: | Gao (高, gāo)
 |
| Osobno ime: | Dan (湛, dān)
 |
| Hramsko ime: | Shizu (世祖, shì zǔ)
 |
| Posthumno ime: | Wucheng (武成, wǔ chéng), doslovno: "ratnički i uspješan"
 |

**Car Wucheng od Sjevernog Qija** ((北)齊武成帝) (537–569), osobno ime **Gao Dan** (高湛), nadimak **Buluoji** (步落稽), bio je car kineske dinastije Sjeverni Qi. Na prijestolje je došao 561. poslije smrti brata cara Xiaozhaoa. Na dolasku na prijestolje, većinu vremena je posvetio ženama, gozbama i drugim životnim užicima, potpuno zanemarivši državne poslove, a što je dovelo do primjetnog slabljenja države Sjeverni Qi. Godine 565. je formalno abdicirao u korist svog mladog sina Gao Weija, preuzevši titulu *Taishang Huang* (umirovljeni car), ali je nastavio stvarno vladati. Poslije njegove smrti je državni aparat postao još neefikasniji i korumpiraniji, a što je značajno pridonijelo njegovoj propasti godine 577.

## Reference

| Kraljevske titule
 |
| --- |
| Prethodi:  **Car Xiaozhao od Sjevernog Qija**  |  **car Sjevernog Qija**  561–565
 | Slijedi:  **Gao Wei**  |